**O b r a z l o ž e n j e**

**Nacrta prijedloga Odluke o dopuni Odluke o grobljima**

Sukladno Zakonu o grobljima iz 1965. godine utvrđeno je da organ općinske skupštine nadležan za komunalne poslove propisuje visinu naknade za grobno mjesto i rok na koji se ono daje na korištenje. Sukladno odredbama Odluke o grobljima grada Rijeke iz 1996. godine, kao i ranijih odluka, grobno mjesto se davalo na korištenje na rok od 30 godina temeljem ugovora, s tim da rok korištenja ne može biti kraći od 15 godina. Naknada koja se plaćala u svim ugovorima definirana je kao „30 godišnja naknada za grobno mjesto“. Dakle, po isteku ugovorenog roka od 30 godina, sukladno Zakonu o grobljima ("Narodne novine" broj 19/98, 50/12 i 89/17) iz 1998. godine, grobno mjesto daje se na korištenje na neodređeno vrijeme uz naknadu i o tome se donosi rješenje.

Zbog nastupanja posebnih okolnosti na području Republike Hrvatske uzrokovane koronavirusom koje nedvojbeno predstavljaju višu silu, kao i ugrozu života i zdravlja građana te ujedno narušavaju gospodarsku aktivnost i uzrokuju znatnu gospodarsku štetu, s posljedicama koje su izazvale bitno promijenjene uvjete života i rada u svakodnevnom životu građana ocjenjuje se opravdanim predložiti dopunu Odluke o grobljima na način da se buduće grobno mjesto koje se daje na neodređeno vrijeme daje bez naknade.